
Csavarkötések oldási nyomatékának vizsgálata

A dolgozatomban a Loctite csavarrögzítőkkel elérhető kötési szilárdságot vizsgáltam, illetve összehasonlítottam a mechanikus és folyékony csavarrögzítőket. Azért választottam ezt a területet, mert az iparban széles körben használható ez az eljárás, hiszen csavarkötést szinte minden gépszerkezetben alkalmaznak.
A dolgozatom első fejezetében bemutattam a vizsgált csavarrögzítőket gyártó céget, a Henkelt, továbbá a Loctite céljait, fejlesztéseit, mérnökközpontjait és termékpalettáját.
A második fejezetben különféle csavarrögzítési megoldásokra hoztam példákat, illetve jellemeztem a folyékony csavarrögzítőket. Felsoroltam a Loctite csavarrögzítők előnyeit a hagyományos rögzítési módokkal szemben.
A harmadik fejezetben a ragasztástechnika általános információit ismertettem, ezen belül az általam használt csavarrögzítők kikeményedési mechanizmusát is.
A negyedik fejezetben a csavart és az anyákat mutattam be, melyeken a vizsgálatokat végeztem, illetve a vizsgált 4 folyékony csavarrögzítőt. Ezt követően a mérőrendszer felépítését ismertettem, ami egy csavarkötések mérésére szolgáló berendezésből, egy mérőerősítőből, és egy szoftverből állt, melynek segítségével a Spider8 mérőerősítő ki tudta értékelni a mérési adatokat.
Az ötödik fejezetben ismertettem a mérések menetét, lépéseit.
A hatodik fejezetben a mérési eredményeket foglaltam táblázatba, illetve diagramokon is szemléltettem azokat.
Vizsgálataim során a következő eredményekre jutottam:
A Loctite csavarrögzítőkkel elérhető kötési szilárdság vizsgálata során azt tapasztaltam, hogy a vizsgált 4 csavarrögzítő közül a Loctite 270-es a legerősebb.
A mechanikus és folyékony csavarrögzítők összehasonlításakor arra a következtetésre jutottam, hogy a folyékony csavarrögzítők erősebb vibrációnak kitett gépeknél hatékonyabban biztosítják a csavarkötést kilazulás ellen, mint a mechanikus rögzítők.
Bontott és bontatlan tubus összehasonlításánál a vizsgálataim azt mutatták, hogy a Loctite 243-as esetében a kötés szilárdságára nincs hatással, hogy felbontás után mennyi ideig, milyen körülmények között használjuk a csavarrögzítőt.
A kézi adagolás és a perisztaltikus adagolóval történő felhordás összehasonlítása pedig rávilágított arra, hogy rendkívül fontos az egyenletes és megfelelő mennyiségű ragasztó felhordása.



